לק"י, ד בסיון תשע"ז

לקראת מתן תורה חשבתי להתבונן מעט בתפיסת תלמידי הגר"א בדבר קדמות התורה בסדר ההאצלה ומשמעותה. לשם כך הקדמה קצרה: לעומת תורת האצילות של מהרח"ו, ומקומם הנכבד של התפילה והמצוות בכתביו, הרי שמקומה של התורה הוא מרכזי במסורת ר' ישראל סרוק, שהשפיעה רבות על קבלת הגר"א. הצמצום אשר מופיע במשנתו של ר' חיים ויטאל הוא נקודת מאוחרת. השלבים המוקדמים של האצילות, אשר מופיעים אצל ר' ישראל סרוק בלבד כונו במקומות רבים, וכן על ידי ר' יצחק אייזיק חבר בשם 'עולם המלבוש', (שבהמשך יתחוור כמקומה של התורה).
על פי תפיסתו של רי"ס השלב הראשון של האצילות הוא יצירת האות י', שממנה נוצרו שאר האותיות אשר בונות בשלב מאוחר יותר את המלבוש האלוקי. בשלב זה קיימת פעולה אשר דומה לפעולת הצמצום, בה המלבוש מתקפל לשניים. חציו התחתון של המלבוש מתקפל ועולה על החצי העליון. התוצאה של צמצום זה הוא כי המקום בו היה קיים המלבוש בשלב הקדום, נותר עתה ללא מלבוש, ובחלל זה מתפתחים הפרצופים והעולמות, כפי המתואר בכתבי רח"ו. לדידו של רי"ס האותיות הן המופע הראשון בהוויה, הן קודמות לעולם, בניגוד לתפיסת רח"ו הטוען כי אלו מופיעות בשלב מאוחר, רק לאחר הופעת אדם קדמון. 
"שכל נשמה יש לו דרך אחר בתורה". שנזכה, אלחנן

ר' חיים מוולוז'ין, נפש החיים - שער ד - פרק י: וגם כי שרשה העליון של התורה הקדושה הוא בעליון שבהעולמות הנקראים עולמות האין סוף, סוד המלבוש הנעלם הנזכר בסתרי פליאות חכמה מתורת רבינו האריז"ל, שהוא ראשית סוד אותיות התורה הקדושה, וכמו שכתוב, "ה' קנני ראשית דרכו קדם מפעליו מאז", וזהו שאמרו ז"ל, שקדמה לעולם, היינו גם מכל העולמות כולם, שהרי אמרו (בב"ר פ"א), שקדמה לכסא הכבוד, והאמת שקדמה כביכול גם לעולם האצילות יתברך כנ"ל אלא שהאצילות נקרא אין, ומסוד הכסא מתחיל סוד השיעור קומה כביכול, לכן אמרו שקדמה לכסא הכבוד, ולכן בה נאצלו ונבראו כל העולמות עליונים ותחתונים, כמו שכתוב (משלי ח), "ואהיה אצלו אמון" ואמרו ז"ל, אל תיקרי אמון אלא אומן וכו' ובמשלי רבתא (רפ"ט) "חכמות בנתה ביתה" זו התורה שבנתה כל העולמות:
והענין כי התורה הקדושה היא דבורו יתברך, ובמאמר פיו יתברך במעשה בראשית נבראו העולמות כולם, שע"י סידור גלגול צרופי האותיות עפ"י סדר הרל"א שערים פנים ואחור שבמאמר בראשית ברא וכו', נאצלו ונבראו העולמות עליוני עליונים רבי רבוון בכל סדר מצבם ופרטי עניניהם וכל הנכלל בהם, וכן בכל מאמר ומאמר שבו על דרך הנ"ל נבראו כל פרטי המינים והענינים שבאותו הסוג שעליו נאמר אותו המאמר, כמו שכתוב בזוהר (תרומה קס"א א), (דכד ברא קוב"ה עלמא אסתכל בה באורייתא וברא עלמא ובאורייתא אתברי עלמא כמה דאוקמוה דכתיב ואהיה אצלו אמון כו' אורייתא צווחת ואהיה אצלו אמון בי ברא קוב"ה עלמא דעד לא אתברי עלמא אקדימת אורייתא כו', וכד בעא קוב"ה למברי עלמא הוה מסתכל בה באורייתא בכל מלה ומלה ועביד לקבלה אומנותא דעלמא בגין דכל מלין ועובדין דכל עלמין באוריית' אינון כו', באורייתא כתיב בה בראשית ברא וכו' אסתכל בהאי מלה וברא את השמים, כתיב בה ויאמר אלקים יהי אור אסתכל בהאי מלה וברא את האור, וכן בכל מלה ומלה דכתיב בה באורייתא אסתכל קוב"ה ועביד ההוא מלה, וע"ד כ' ואהיה אצלו אמון כג"ד כל עלמא אתברי) [וכאשר ברא הקב"ה העולם, הסתכל בה בתורה וברא העולם, ובתורה נברא העולם כפי שהוא קיים, דכתיב, "ואהיה אצלו אמון" כו' התורה צווחת "ואהיה אצלו אמון", בי ברא הקב"ה עולם, כי בטרם נברא העולם, קדמה התורה כו', וכאשר רצה הקב"ה לברוא העולם היה מסתכל בה בתורה, בכל מילה ומילה, ועושה כנגדה אומנות העולם, כיון שכל מעשה ובריאת כל העולמות בתורה הם כו', בתורה כתוב בה "בראשית ברא" וכו' - הסתכל בזו המילה וברא את השמים, כתוב בה "ויאמר אלקים יהי אור" - הסתכל בזו המילה וברא את האור, וכן בכל מילה ומילה שכתוב בה בתורה הסתכל הקב"ה ועשה זה המעשה, ועל זה כתוב, "ואהיה אצלו אמון" באופן זה כל העולם נברא], ע"כ. 
ולכן אמרו, בזהר, (דאורייתא היא נהירו דכל עלמין וחיותא וקיומא ושרשא דכלהון) [שהתורה היא האור של כל העולמות וחיות וקיום ושורש של כולם], והענין כי העולמות הולכים על סדר ההשתלשלות וההדרגה, שכל עולם היותר עליון וגבוה, הוא נשמתו וחיותו וקיומו ואורו של העולם שתחתיו לבד. אמנם יתרון עולם האצילות על הג' עולמות בי"ע (בריאה יצירה עשיה), שהוא מתפשט ומאיר לכל הג' עולמות בי"ע שתחתיו, שכולו אלקות גמור, כמ"ש בהקדמת התיקונים, דעשר ספירות דאצילות מלכא בהון איהו וגרמיה חד בהון איהו וחיוהי חד בהון מה דלאו הכי בעשר ספירות דבריאה דלאו אינון ואיהו חד לאו אינון וגרמיהון חד:
ולכן התורה הקדושה ששורשה העליון הנעלם הוא למעלה מעלה גם מאצילות קדשו יתברך כנ"ל וקב"ה ואורייתא כלא חד, היא הנפש והחיות ונהירו ושרשא דעלמין כלהו, שכמו שבעת הבריאה בה נאצלו ונבראו כולם, כן מאז היא נשמתם וחיותם וקיומם על סדר מצבם, ובלתי שפעת אורה בהם כל רגע ממש להאירם להחיותם ולקיימם, היו חוזרים כולם לתהו ובהו ממש:
נפש החיים - שער ד - פרק ל: ועוד זאת יתירה התוה"ק ביתרון אור ותוספות קדושה גם על כל המצות כולן ביחד. שגם אם קיים האדם כל התרי"ג מצות כולן בשלימות האמיתי כראוי בכל פרטיהם ודקדוקיהם ובכוונה וטהרה וקדושה, אשר אז נעשה האדם כולו בכל אבריו ופרקיו וכל כחותיו מרכבה גמורה שתשרה עליהם הקדושה עליונה של המצות כולם, עם כל זה אין ערוך ודמיון כלל קדושת ואור המצות לגודל עוצם קדושת ואור התוה"ק אשר תופיע נהרה על האדם העוסק והוגה בה כראוי. 
כי ראשית דרכה בקדש הוא הגבה למעלה מעלה משורש הקדושה ואור העליון של המצות כולן יחד כנ"ל. וז"ש בפ' התורה, ומגדלתו ומרוממתו על כל המעשים, היינו על כל מעשי המצות כולן, וכן אמרו בירושלמי (פ"א דפאה), שכל המצות כולן אינן שוות לדבר א' מן התורה:
וגם כי קדושת ואור המצוה אשר תשכין אורה על אותו הדבר והחפץ אשר בו וע"י תעשה המצוה, אינו שורה עליהם רק לפי שעתו בעת שהמצוה נעשית בהם, אבל אחר שנעשה בהן מצותן הקדושה והאור מתעלה ומסתלק מהם תיכף ונשאר כבראשונה - אבל התוה"ק כל מקום שתזריח ותופיע אורה וקדושתה פעם א', קדושת עולם תהיה לו ונשאר תמיד בקדושתו, כמו ששנינו בברייתא (מגילה כ"ו ב), שתשמישי מצוה נזרקין לאחר שנעשה מצותן ותשמישי קדושה נגנזין, ולכן מנו שם תשמישי תפילין ומזוזות בכלל תשמישי קדושה, מחמת פרשיות התורה שהיו מונחים בתוכם פעם א', ולית לך מידי בדבריהם ז"ל דלא רמיזא בקרא, ויש לכוין הכתוב, "כי נר מצוה ותורה אור" גם ע"ז הענין הנזכר עפ"י פירושם ז"ל הנ"ל בסוטה שם, מה נר אינו מאיר אלא לפי שעה, ומה אור מאיר לעולם, והם ז"ל עשו ההפרש ביניהם לענין ההגנה וההצלה להאדם, ואפשר לפרשו ג"כ שירמוז הכתוב גם לענין ההפרש וההבדל בין התוה"ק והמצות המבואר בברייתא דמגילה הנ"ל:
ולא עוד אלא שגם אותה הקדושה וחיותן ואורן של המצות שמקדשים ומחיים להאדם המקיימם, הוא נלקח ונשפע רק מקדושתה ואורה של התוה"ק, כי המצוה לית לה מגרמה שום חיות וקדושה ואור כלל רק מצד קדושת אותיות התורה הכתובות בענין אותה המצוה, ויש לכיון גם זה הענין בכתוב, "כי נר מצוה ותורה אור", כענין הנר שאין לה בעצמה שום אור כלל רק מהאור המאיר בה:
ודאי שגם העסק בתורה לבד בלי קיום המצות כלל ח"ו, ג"כ אין כלום, כמשרז"ל (יבמות ק"ט), כל האומר אין לו אלא תורה אף תורה אין לו. ובפ"ב דברכות (י"ז א'), מרגלא בפומיה דרבא, תכלית חכמה תשובה ומע"ט שלא יהא אדם קורא ושונה ובועט באביו וברבו כו' ללומדיהם לא נאמר אלא לעושיהם ובשמות רבה (פ"מ), כל מי שהוא יודע תורה ואינו עושה מוטב לו שלא יצא לעולם אלא נהפכה השליא על פניו, וכ"ה בויקרא רבה (פל"ה, ובתנחומא פ' עקב):
ובזוהר (שמות ה' ריש ע"ב) דאר"י, (כל מאן דאשתדל באורייתא בהאי עלמא ומסגל עובדין טבין ירית עלמא שלימא וכל מאן דאשתדל באורייתא בהאי עלמא ולא עבדין עובדין טבין לא ירית לא האי ולא האי כו', אר"י לא תנן אלא מאן דלית ליה עובדין טבין כלל) [כל מי שעוסק בתורה בעולם הזה וקונה מעשים טובים יורש עולם שלם, וכל מי שעוסק בתורה בזה העולם ולא עושה מעשים טובים לא יורש לא זה ולא זה כו', אר"י לא תנן אלא מי שאין לו מעשים טובים כלל], עד שאמרו בפ"ק דע"ז (י"ז ב), כל העוסק בתורה לבד דומה כמי שאין לו אלוה, כי בלתי קיום המצות ח"ו אין דבר במה להתאחז ולהתקשר בו אור התורה לשרות עליו ולהתקיים בו, כדמיון האור בלא פתילה, אמנם עצמות האור מקבלת המצוה מאותיות התורה הכתובות בענינה, וז"ש בפ' התורה, גדולה תורה שהיא נותנת חיים לעושיה, ולא אמר ללומדיה או לעוסקיה אלא לעושיה, ור"ל שהתורה היא הנותנת חיי עד וקדושה גם לעושי המצות הכתובות בתוכה, ולכן אמרו בתנחומא (בחקתי), שאף אם הוא צדיק ואינו עוסק בתורה אין בידו כלום ח"ו:
והטעם בזה ג"כ כמש"ל, שהמצות במקור שרשן קשורות ותלויות בסידור פרקי המרכבה העולמות וכחות העליונים, ומקור שרש העליון של התוה"ק היא מאד נעלה מעל כל העולמות והכחות כולם והיא המתפשטת בפנימיות כולם ומקבלים ממנה עצם חיותם ושפעת קדושתם, לכן היא הנותנת ומשפעת החיות והקדושה והאור להמצות כולן:

ר' יצחק איזיק חבר, אור תורה, עד (בתוך מעלות התורה, עמ' קלד): שהמעשה אי אפשר להיות בלי תלמוד, כי א"א לו לידע פרטי הדינים היאך לקיימם, אבל התלמוד אינו תלוי במעשה כלל, שהרי אף באותן מצוות שאין נוהגים, מחויב ללמוד ולעסוק בהם, כמו שאמרו במנחות: "זאת התורה לעולה, כל העסוק בפרשת עולה וכו, אף שאין נהוגים בזמן הזה. והענין בזה ע"פ סוד ידוע כי הם דכורה ונוקבא: ותלמוד בדכורה ומעשה בנוקבא, ולעולם הנוק' כלולא בדוכרא, אבל נו' עצמה לית לה מגרמא כלום, וכן כתיב "זכר ונקבה בראם" ויקרא את שמם אדם. הרי שהנו' נקראת על שמו. וכן יום ולילה והם בחינת ימין ושמאל שלעולם שמאלה אתכלילת בימינא.  

ר' יצחק איזיק חבר, בית עולמים - דף קמא ע"א - ד"ה ואתה: וידוע כי סוד המתקלא הוא הדעת דבעולם התוהו לא הי' מתקלא והוא הדעת וכן הנשמה החוטאת כתיב בה גם בלא דעת נפש לא טוב ואז לעו"ז יש דעת בסט"א בעוה"ר והוא טיקלא דעשיקת נשמתין והוא מתקלא הנ"ל וצריך הנשמה להתגלגל כדי לתקן זה והוא סוד התיקון אחר התוהו שהי' כעין גלגול לנפקא מאתלטייא ולצמחא בסט' דטוב והוא עליית הניצוצות של נשמתו והוא סוד עליית הבירורים ממלכין קדמאין לבנות מהם פרצופים והם חלקי הנשמה מה' בחי' יחנר"ן ה' פרצופים כידוע ואז משתלם הדעת והוא המתקלא ע"י מ"ע ומל"ת והוא סוד המלבושים שנעשה אחר התיקון שתחיל' היו בבחי' נקודות בלא התלבשות זה בזה ואחר התיקון נעשה מלבוש והוא סוד אריגת אותיות התורה. 
שכל נשמה יש לו דרך אחר בתורה כמ"ש האריז"ל וכל חידושי תורה שמחדש הם בעצמו ניצוצי נשמתו והוא סוד חלק תורתו שקיבל בהר סיני ולכן נק' תורת האדם ומשה שהי' כלל כל הנשמות הוא קיבל כלל התורה ונק' ע"ש תורת משה עבדי כמ"ש רז"ל ולכן צריך כל אדם להשתדל בד' חלקי התורה פרד"ס שהם סוד ד' אותיות הוי' הכולל כל המלבוש ע"ב ס"ג מ"ה ב"ן ד' עולמות אבי"ע
כידוע וכל הבחי' שדברו המקובלים בפרצופים האצילות הוא הכל ג"כ בנשמה של כל אדם וכל עלי' וירידה קטנות וגדלות וזיוגים הכל יש בנשמה. ובזה מדבר בס"י ברל"א שערים פנים ואחור שהם קבועים בגלגל והוא בכל אדם שכל א' יש לו גלגל וכוכב מיוחד כמ"ש שנדמו ישראל לכוכבים וידוע שכל כוכב יש לו גלגל פרטי וכל גלגל הוא חציו למעלה וחציו למטה סוד המלבוש הנ"ל. 
... וכמו שכל כוכב יש לו דבר מיוחד בעולם לפעול בו כמ"ש אין לך עשב מלמטה שאין לו כוכב למעלה המכה בו ואומר לו גדל, כמו כן כל אדם יש לו דבר מיוחד לתקן בעולם מה שא"א לצדיק זולתו כמ"ש האריז"ל. וכמו שכל כוכב הקבוע בגלגל כשהוא בחציו העליון אז מאיר לעולם ולהיפוך כשהוא בחציו התחתון אז הוא חושך, כמו כן כל נשמה הוא מסוד הדעת ב' עטרין חו"ג, אור וחושך, וכאשר עוסק בתורה ובמצות אז גוברים החסדים של עולם התיקון ואז הוא עולה למעלה בסוד התיקון שעלו הניצוצות למעלה, משא"כ כשעובר על התורה אז הוא שבירת הכלים ואז נשאר בסט' דשם ב"ן ואז נופל בסט"א תחת הארץ. וכמ"ש הכ' מי יודע רוח האד"ם העולה היא למעלה, רוח הבהמ"ה היורדת היא למטה לארץ. והוא סוד מ"ה של עולם התיקון דרגא דאד"ם ובעולם התוהו אז הוא דרגא דבהמ"ה שם ב"ן. 
והענין כי ידוע שכל הנמצאים הם דצח"מ וכל א' יש לו נפש למעלה במדריגה ובהמה יש לה נפש הדוממת ונפש הצומחת ונפש החיוני והם רזא דבי"ע כידוע שדצח"מ הם נגד ד' אותיות הוי' אבי"ע, והאדם יש לו ג' הנ"ל ועוד נפש המדברת בסט' דאצי'. 
וידוע כי בעולם התוהו נסתלק אצילות מבי"ע ונשארו המלכים בסט' דבי"ע לבד והוא סוד נפילת המלכים לבי"ע שכתב האריז"ל ולכן נק' אצלם מיתה כמ"ש שכל דנחת מדרגא דהוה בי' קארי בי' מיתה וכיון שעיקר מעלת המלכים הי' בסט' דאצי' וכשמסתלק אצי' הרי זה מיתה ממש, וזה ג"כ ענין של כל אדם שנברא בנפש המדברת בסט' דאצילות לעבוד ליוצרו לשם הוי"ה ב"ה וב"ש, וכשאינו עושה רש"מ אז מסתלק ממנו בחי' נפש המדברת והוא דרגא דאצילות, ואז נשאר בבחי' בי"ע לבד ולכן נק' בשם בהמה שאין לה רק ג' נפשות הנ"ל. 
והענין כי נפש המדברת הוא סוד הדעת דגנוז בפומא דמלכא והוא סוד עולם התוהו שלא הי' בו מתקלא סוד הדעת הנ"ל, וסוד הדיבור הוא ע"י אותיות התורה באריגת האותיות שנעשה להם מלבוש וכאשר נשברו הכלים אז נפרדו האותיות זה מזה ואז מסתלק המלבוש ונקרא לקרעים ואז אין בו בחי' הדיבור ולכן נק' בהמה וע"ז רמז בתרגום אונקלוס ויהי האדם לנפש חי' לרוח ממללא והוא סוד דרגא דבחי' חי"ה שהוא דרגא דאצילות והוא נשמת חיים שע"י היה תחיית המלכים. 
משא"כ כשנפרד בחי' האצילות אז נשארו מתים כמש"ל וכמו ששבירת הכלים היו לטובה מחמת הסיגים שהיו מעורבים בהם והוצרכו לירד למטה שיסתלק מהם הסיגים ואח"כ עלו האורות ברורים כמו כן הוא מיתת האדם לטובתו בכדי שיתבלע ההיא זוהמא בעפרא ואח"כ לצמחא בסטרא דטוב בעת תחיית המתים. וידוע כי עולם התוהו הי' תחילה מסט' דבוצינא גבורות לבד ואח"כ בתיקון אז נשתלמו ע"י זיוגא דאוירא ובוצינא חו"ג ביחד, כמו כן הוא בכל נשמה שכאשר הוא בסט' דרע אז אין מאירים בו רק הגבורות לבד והוא סוד חצי המלבוש דאחור, וכאשר משתלם אז מאירים בו חו"ג והוא כל המלבוש בשלימות מסט' דאור דאוירא והוא סוד המלבו"ש או"ר פניא"ל. 

אור תורה, סח: ומה שאמר, "בשכבך תשמור עליך" בקבר כו' יש בו כונה עמוקה, ובארתי במקום אחר מאמרם ז"ל (יבמות צז, א), כל תלמיד חכם שאומרים דבר שמועה מפיו בעולם הזה, שפתותיו דובבות בקבר. וכתבתי בזה עומק כונתם בזה, שהוא כפשוטו ומשמעו, כי באמת כל קיום הבריאה הוא על ידי התורה, וכל קיום של ישראל תלוי בו, וכל אחד מישראל יש לו חלק בתורה, מה שקבל בהר סיני, והוא לפי חלקי הרכבת נפשו, כך הם צרופי האותיות והתיבות של חלק חדושי התורה שקבל בהר סיני. 
וענין המיתה באדם, הוא פרוד היסודות זה מזה, וכשאחד אומר דבר שמועה שחדש אותו תלמיד חכם בחייו, אז כביכול הוא יתברך אומרו גם כן בשמו במתיבתא דרקיע, ואז אותו הדבור הוא עצם שפע הרכבת אורות שנצטרפו יחד לחלק נשמת אותו התלמיד חכם, ועל ידי זה יורד אור הנשמה למטה, ומתחבר חלקי יסודות הארבעה של גופו על ידי שנפשו מתפשט להאיר בו. וזה עצם תחית המתים, שהוא יתברך ישלח דברו ויקבץ כל חלקי היסודות שנפרדו, ועל זה נאמר, "מארבע רוחות באי הרוח" כו' (יחזקאל לז, ט), ותחית המתים יהיה גם כן על ידי התורה שעסק בו כל אחד בחייו, שהוא עצם חיותו, ורק שאז ישאר בקיום מאחר שכבר יפרד הזהמא מן הגוף שבקבר לגמרי. אבל בעולם הזה בעת שמזכירים תורתו בעולם, אז הוא ממש תחית המתים אצלו על אותו רגע, ואחר כך חוזרים ונפרדים, ולכן אז שפתותיו דובבות בקבר ממש, והוא מה שאמרו "בשכבך תשמר עליך" (משלי ו, כב), בקבר, וכן אחר כך "והקיצות היא תשיחך" (שם) לתחית המתים. 

י' כללים לגר"א, כלל ב: אך מתגלה לנו רצונו ע"י ג' דברים שהם בספר וספר וסיפור: 
כי ספר הוא לשון גילוי, והרצון מתגלה תמיד או ע"י מעשה או ע"י דיבור שמגיד רצונו. 
והמעשה הוא כתיבה שכותב רצונו בספר, והמעשה ההוא מגלה רצונו ב' פעמים, א' בעת הכתיבה נתגלה רצונו על הספר, אך לא נתגלה עדיין בגילוי גמור, רק שיש בכח שיתגלה לכל הקורא בו, ובעת הקריאה נגלה בגילוי גמור. כן רצונו ית' נתגלה בכתיבה ב' פעמים כלומר ע"י הספר ב' פעמים: אחד בעת הכתיבה שנחקקו ונכתבו כמו כתיבה השגחתו ורצונו בהאור אשר בה נבראו כל הברואים, וכן תמיד שהשגחתו ית' בא ע"י האור והוא הטוב שזהו רצונו כמ"ש וירא אלקים את האור כי טוב, אך עדיין הוא כספר החתום שאין מבינים בהם כבודו ית' ורצונו האמיתי. רק חכמים מחוכמים הקוראים בהם ומשימין עיון שכלם היטב בפעל ה' ובמעשה ידיו, כענין שכתוב שאו מרום עיניכם וראו מי ברא אלה, ועיקר הי' במעמד הנבחר שעמדו אז כולם על הר סיני והשיגו כולם רצונו ית' מכל הברואים עד שראו והבינו מכל הברואים שהוא בראם ואין זולתו, כמש"כ ששמעו מכל הבריות אנכי ולא יהי' לך, ולשון שמע הוא שהבינו מהם
[וכמש"כ מלפנו מבהמות ארץ, ומבשרי אחזה אלוק, והוא מעלת אברהם אבינו ע"ה שהשיג הכל בשכלו קודם שדבר עמו הקב"ה]. וגם הדבור עצמו הי' ג"כ אז ששמעו דברי קדשו, כמש"כ פנים בפנים דיבר ה' עמכם, והגיד לאדם מה טוב. וזהו רצונו ית', והן תר"ך מצות ממ"ש, והן הן רצונו ית' ממש האמיתי הגנוז בתחלה בברואי העולם, סוד טעמי המצות שכיסה עתיק יומין.
ועתיק יומין נקראו הששת ימי בראשית שהן הימים הקודמין לכל והן נעלמים ג"כ, לכן ההשגחה אשר היו באותן הששת ימים נקראו עתיק יומין, והטוב אשר בה ברואים אשר היו באותן שנבראו אז נקראו טעמי המצות, שהן תכלית כוונתו ית' אשר גנז בהם, ואפשר לברואים להשיג טעמים אלו. אך כשיה' הברואים בתכלית כוונת הבריאה, והיינו לע"ל במהרה בימינו אי"ה שעתיק יומין יתיב וכורסין רמיו ויהיו שמים החדשים וארץ החדשה וישמח אד' במעשה כמו בעת הבריאה, ויתגלה אז טעמי המצות שכסה ע"י, וזהו למכסה עתיק. 

פירוש הגר"א לספרא דצניעותא, פרק א, ד"ה 'חד לאלף יומין': ואמר שם עתיד הקב"ה לעשות סוכה לצדיקים מעורו של לויתן... והשאר פורסו הקב"ה על חומת ירושלים וזיוו מבהיק מסוף העולם ועד סופו והוא אור הגנוז שאדם רואה בו מסוף העולם ועד סופו... ועורו הוא עור הערלה והוא בסוד כתנות עור של אדה"ר שאמרו משוך בערלתו היה. ובתחלה היה כתנות אור כמ"ש בזוהר והוא אור הגנוז ואח"כ נכסה בעור ונגנז ולא יגלה עד שיוסר הס"א. ועור הזה הוא ע"ה טו"ר שממנה אכל אדה"ר ונמשכה ערלתו ולעתיד יחזור ע"ה כלו לקדושה ויהיה כלו היקף לקדושה בסוד ונגה לו סביב. 

